Document ID: /roh_data/filtered/fineweb-2-filterrobots_roh.jsonl.gz/24955

Marcus Caduff, il president dal comité d’organisaziun dal Tir chantunal, è fitg cuntent: Els hajan gì trais bellezza fin d’emnas cun bell’aura. I n'haja dà nagins accidents ubain incaps. El saja stà preschent mintga di en in dals 14 stans da tir. I saja stà ina festa cun bels inscunters e buns discurs. El quinta, ch'era il turissem haja profità cun passa 10’000 pernottaziuns en Surselva.
Fatg cun precisiun
Era il responsabel per il manaschi da sajettar, Hubert Tomaschett, fa ina bilantscha positiva. Sco el enconuschia las uniuns da tir sappia el che tut vegnia fatg cun precisiun e tuts sustegnian quest tir chantunal. Igl haja funcziunà tut tenor plan. I restian bler bels muments, buns contacts en l’entira Svizra e bunas discussiuns sur da quest tir en Surselva.
Final da 6 juniors
Al final dals 6 juniors da sut 21 a Pardiala cun ils schluppets da sport sin 50 meters han era Sursilvans prendì part. Gudagnà questa concurrenza cun la medaglia d’aur ha Valentina Caluori da l’uniun Domat / Ems Sport. Ella fa part da l’equipa naziunala svizra ed è adina stada en il final a la testa dal classament. In bun resultat ha dentant er Tino Cocchia dal l’uniun Surselva Sport fatg cun la medaglia d’argient. Sco ch'el ha ditg ad RTR saja el fitg cuntent cun ses rang.
RR novitads 07:00